Yukio Edano

Yukio Edano (枝野幸男) ialah ahli politik Jepun serta ahli dalam Dewan Perwakilan Jepun. Beliau ialah pengasas dan ketua bagi Parti Demokratik Berperlembagaan Jepun sejak penubuhannya pada Oktober 2017. Beliau kini ialah ketua pembangkang dalam kerajaan Jepun.

Beliau pernah menjadi Menteri Ekonomi, Perdagangan dan Industri serta pernah dilantik sebagai Ketua Setiausaha Kabinet dalam kabinet Parti Demokratik Jepun pada tahun 2010 hingga 2012.

Selain itu, beliau juga memiliki pengiktirafan sebagai seorang peguam dengan nombor pendaftaran 22259.

Kehidupan awal 
Edano dilahirkan di bandar Utsunomiya, Tochigi pada 31 Mei 1964 dalam keluarga salaryman. Nama beliau diambil sempena nama seorang lagi ahli politik Jepun, Yukio Ozaki yang diminati oleh ayahnya. Asal-usul nama ini mempengaruhi Edano untuk menjadi ahli politik.

Beliau melanjutkan pengajian tinggi di Universiti Tohoku dengan ijazah perundangan dan lulus peperiksaan peguam Jepun pada umur 24 tahun. Kemudian, beliau bekerja di sebuah firma guaman di Tokyo

Kerjaya politik 
Pada 1993, beliau menyertai Parti Baharu Jepun yang diketuai Morihito Hosokawa dan menang salah satu kerusi di daerah kelima Saitama pada pilihan raya umum Jepun pada masa itu. Beliau menyertai Parti Demokratik Jepun lama ketika saat penubuhannya pada 1996.

Beliau memasuki Parti Demokratik Jepun baharu pada April 1998 dan menjadi naib presiden pertama dalam Jawatankuasa Kajian Dasar.

Edano memenangi pilihan raya Dewan Perwakilan pada Ogos 2009, malah parti yang disertainya menang pilihan raya tersebut dan membentuk kerajaan dengan Yukio Hatoyama sebagai Perdana Menteri. Ketika pembentukan kabinet Hatoyama, Edano dijangka untuk dilantik sebagai seorang menteri, tetapi tidak berjaya. Pada Mac 2010, beliau dilantik sebagai ketua setiausaha partinya selama beberapa bulan sebelum digantikan dengan Katsuya Okada.

Ketua Setiausaha Kabinet 
Pada Januari 2011, Edano dilantik sebagai Ketua Setiausaha Kabinet dan menjawat jawatan sebagai Menteri Luar Negeri Jepun pada sementara waktu pada Mac 2011.

Ketika insiden gempa bumi dan tsunami Tōhoku berlaku pada 11 Mac 2011, beliau giat bertugas sebagai jurucakap, terutamanya berkaitan dengan insiden nuklear Fukushima I. Kebolehan Edano untuk menyalurkan maklumat tanpa persembunyian disamakan oleh pihak media luar dengan Jack Bauer dari siri televisyen 24 disebabkan oleh penyampaiannya yang bertenaga. Malahan, kemunculannya yang begitu kerap dalam media menyebabkan dirinya mendapat perhatian warganet yang risau akan keadaan kesihatannya.

Pada 2 September 2011, kabinet Noda Yoshihiko dibentuk dan Edano tidak lagi menjawat jawatan Ketua Setiausaha Kabinet.

Parti Demokratik Berperlembagaan Jepun 
Pada 2 Oktober 2017, beliau mengasaskan Parti Demokratik Berperlembagaan Jepun dan menjadi pengerusi parti tersebut, tiga bulan sebelum pilihan raya umum Jepun yang seterusnya. Sungguhpun begitu, parti ini menjalankan kempen dengan efektif serta banyak memanfaatkan media sosial. Hal ini menyebabkan partinya menjadi parti kedua terbesar dalam Diet Jepun selepas pilihan raya, membolehkan beliau untuk menjadi Ketua Pembangkang Jepun hingga kini.

Rujukan

Pautan luar 

 
 Laman peribadi rasmi Yukio Edano

Orang hidup
Kelahiran 1964
Ahli politik Jepun
Ahli Dewan Perwakilan Jepun
Menteri kerajaan Jepun